Diari Oficial de la Generalitat Valenciana


Sumari del DOGV 8029, del 28-04-2017 (2017/3037)

Reset. Selecció de dos projectes que, sobre la base d'una perspectiva de gènere, atenguen la diversitat cultural de les col·leccions dels museus de Belles Arts de Castelló i Alacant.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   8029

Data del DOGV
:   28-04-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/3037


Data del document
:   05-04-2017

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * ajuda pública

Reset. Selecció de dos projectes que, sobre la base d'una perspectiva de gènere, atenguen la diversitat cultural de les col·leccions dels museus de Belles Arts de Castelló i Alacant. [2017/3037]  
1. Objecte  
A fi de reforçar el principi d'igualtat en l'àmbit de la cultura i de la creació artística, l'objecte d'aquesta convocatòria és seleccionar dos projectes que, basant-se en l'educació artística, oferisquen una perspectiva de gènere i atenguen la diversitat cultural de les col·leccions dels museus de Belles Arts de Castelló i Alacant per a avançar cap a una museologia més inclusiva i crítica.  
Amb l'objecte de completar la narració històrica, generalment realitzada sota una perspectiva masculina i etnocèntrica, es busquen projectes que conten l'altra meitat de la història, aquella construïda per les dones i invisibilitzada al llarg del temps, però també projectes que treballen altres desigualtats a través de guies didàctiques, relectures de les obres, proposta de nous itineraris o activitats que fomenten la discussió sobre qüestions d'igualtat, emprant les obres dels museus com a element mediador.  
Els projectes tindran un període de duració de 6 mesos, en el qual els seleccionats hauran de dur a terme les seues propostes per mitjà del desenvolupament d'activitats segons les necessitats de cada una.  
Els objectius de la convocatòria són:  
- Construir nous relats que recullen la part de la història no explicada als museus.  
- Oferir una perspectiva àmplia de gènere i visibilitzar la diversitat cultural.  
- Fer visible la situació de les comunitats o col·lectius fins ara no representats en les col·leccions dels museus mitjançant processos de reflexió i aprenentatge des de la mediació cultural.  
  
2. Dotació econòmica  
S'estableix una dotació total d'11.000 ?, dividida en dos imports de 5.500 - a cada un dels projectes, que es distribueixen de la manera següent:  
- 3.500 euros, impostos inclosos, en concepte d'honoraris d'autoria.  
  
- 2.000 euros, impostos inclosos, destinats a despeses de material.  
Partida pressupostària: 45849.17259.22435  
  
3. Persones beneficiàries  
Poden optar a la convocatòria educadores o educadors i mediadores o mediadors culturals o persones que investiguen en aquest camp, a títol individual o bé agrupats en col·lectius, que desenvolupen la seua activitat a la Comunitat Valenciana.  
  
4. Termini de presentació de sol·licituds  
S'obrirà l'endemà de publicar-se en el DOGV i finalitzarà el 12 de maig de 2017. Al tancament del dit termini no s'admetrà cap sol·licitud.  
  
Les persones sol·licitants que hagen presentat la documentació en termini tindran 10 dies naturals, després de finalitzar el termini de presentació, per a esmenar la documentació, si així li és requerit des del Consorci de Museus de la Comunitat Valenciana (CMCV); si així no ho feren, es considerarà que desisteixen de la seua petició, amb resolució prèvia (art. 68, Llei 39/2015).  
  
5. Presentació de sol·licituds  
Podrà presentar-se únicament un projecte per persona o col·lectiu.  
Les sol·licituds es presentaran preferentment en format digital a través de l'adreça de correu electrònic: qpjsl.urgw@xnd.vq  
També podran presentar-se en qualsevol de les altres formes previstes per l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la següent documentació en un únic document PDF (màxim 10 MB):  
- Formulari de sol·licitud (disponible en la web   
www.consorcimuseus.gva.es)  
- Breu resum del projecte (400 paraules, màxim)  
- Memòria tècnica del projecte que continga:  
- Títol del projecte  
- Objectius i destinataris  
- Calendari d'execució  
- Programa d'activitats  
- Relació de necessitats tècniques  
- Pressupost desglossat  
- Currículum, incloent-hi documentació de treballs realitzats.  
  
- Fotocòpia DNI  
- Document acreditatiu de la seua residència a la Comunitat Valenciana (certificat d'empadronament) per a les persones sol·licitants no nascudes a la Comunitat Valenciana.  
  
6. Procés de selecció  
Per a la valoració i selecció de les sol·licituds presentades queda constituït un jurat integrat per professionals de sector i presidit per la presidenta de la Comissió Cientificoartística del CMCV o persona en qui delegue, d'acord amb el Codi de bones pràctiques en la cultura valenciana, garantint la presència de representants de la societat civil, d'experts en la matèria i del CMCV.  
Aquest jurat està format per Ester Alba Pagán (a proposta de la Universitat de València), degana de la Facultat de Geografia i Història; Anna Moner Colonques (a proposta de la Vicepresidència i Conselleria d'Igualtat i Polítiques Inclusives), artista plàstica i escriptora; Helena Cabello (a proposta de l'associació Artistes Visuals València, Alacant i Castelló, AVVAC), col·lectiu Cabello/Carceller i professora de la Facultat de Belles Arts de Cuenca (UCLM), i José Luis Pérez Pont, gerent del CMCV (en delegació de la directora general de Cultura i Patrimoni).  
  
Els projectes es valoraran tenint en compte els criteris següents:  
  
- Adequació dels projectes amb els objectius de la convocatòria: fins a un màxim de 4  
- Caràcter innovador de la proposta: fins a un màxim de 3  
- Optimització dels recursos econòmics i materials: fins a un màxim de 1  
- Trajectòria de la persona sol·licitant: fins a un màxim de 2  
Es desestimaran aquells projectes que no respecten els principis democràtics de convivència i pluralitat, garantint així la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat triarà dos projectes que seran els seleccionats i dos més que quedaren com a reserva en el cas que algun dels dos seleccionats renunciara.  
La notificació dels projectes seleccionats pel jurat es realitzarà per mitjà de la seua publicació en la pàgina web del CMCV, www.consorcimuseus.gva.es, i en el DOGV. A més, es notificarà la dita resolució a totes les persones participants per correu electrònic.  
De conformitat amb el que disposen l'article 123 de la Llei 39/2015 de procediment administratiu comú de les administracions públiques, contra la decisió podrà interposar-se, davant del mateix òrgan que va dictar l'acte, un recurs potestatiu de reposició en el termini d'un mes a partir de l'endemà de notificar-se o publicar-se.  
Els projectes no seleccionats presentats per via electrònica seran destruïts i els materials adjuntats seran eliminats del servidor corresponent.  
El CMCV es compromet a no distribuir ni fer ús de la informació dels projectes no seleccionats.  
En cas que els projectes no s'adapten a l'objecte i als criteris establits, el jurat podrà deixar la convocatòria deserta.  
  
8. Compromís d'acceptació  
Les persones seleccionades subscriuran un contracte amb el CMCV en el termini màxim d'1 mes a comptar des que es publique l'anunci de la resolució de la convocatòria.  
Aquest document tindrà per objecte regular els drets i les obligacions de les parts, així com establir la regulació dels incompliments.  
  
És indispensable, per a poder rebre els pagaments, presentar al CMCV els certificats que demostren estar al corrent de les seues obligacions tributàries i davant de la Seguretat Social.  
  
9. Pagament dels honoraris  
El pagament a les persones beneficiàries s'efectuarà per mitjà de transferència bancària, d'acord amb la disponibilitat de tresoreria i es farà efectiu de la manera següent:  
- Respecte als 3.500 euros en concepte d'honoraris, es transferirà amb la presentació prèvia de la factura reglamentària en dos terminis:  
- 50 % després de la firma del contracte  
- 50 % en finalitzar el projecte  
- Respecte als 2.000 euros destinats a materials seran justificats documentalment i pagats en funció de les necessitats que requerisca el projecte.  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat i el museu al que vaja dirigit, entre els mesos de setembre de 2017 i març de 2018.  
  
11. Obligacions de les persones o col·lectius seleccionats  
Les persones o col·lectius seleccionats comunicaran per escrit la seua acceptació en un termini no superior a 15 dies des de la publicació de la resolució. En cas contrari, perdran la condició de persona o col·lectiu beneficiari.  
Les persones o col·lectius beneficiaris es comprometen a executar el projecte en el termini acordat amb el CMCV. Qualsevol possible modificació del projecte haurà d'estar suficientment motivada i ser autoritzada prèviament pel CMCV.  
Igualment, es comprometen a destinar la quantitat assignada a materials únicament a aquest fi i a justificar-ho documentalment. Es procedirà a la devolució de les quanties que no es justifiquen. Hauran de sotmetre's també al control financer i complir les obligacions tributàries establides per llei.  
Les persones o col·lectius beneficiaris s'abstindran d'intervindre en la contractació dels treballs derivats de la realització del projecte, els quals s'efectuaran segons el RD 3/2011, de 14 de novembre, pel qual s'aprova el text refós de la Llei de contractes del sector públic. La persona o col·lectiu podrà proposar als seus col·laboradors habituals perquè presenten pressupostos al CMCV i entren en concurs de valoració pressupostària.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de bones pràctiques en la cultura valenciana, vetlant en tot moment pels drets de les persones seleccionades i la integritat dels seus projectes..  
El CMCV serà l'encarregat d'avaluar, supervisar i realitzar el seguiment del desenvolupament del projecte, així com de les tasques de coordinació i de complir els terminis acordats respecte a la seua execució.  
  
El CMCV durà a terme una correcta difusió del projecte, tant en la seua pàgina web com a través d'altres mitjans de comunicació pública.  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de desplegament.  
De comú acord amb les persones beneficiàries, el CMCV podrà negociar la coproducció dels projectes seleccionats amb altres institucions.  
  
14. Drets d'autoria  
Les persones o col·lectius seleccionats cedeixen de forma no exclusiva al CMCV els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, RRSS i altres mitjans audiovisuals, sempre relacionats amb els fins de la institució convocant, sense perjudici dels drets morals que ostenten en relació a la seua autoria.  
Les persones participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, les persones participants garanteixen l'obtenció dels drets, autoritzacions i/o llicències necessàries, exonerant al CMCV de qualsevol reclamació referent a això.  
  
El CMCV es compromet a respectar, escrupolosament, els drets de l'autor o autora sobre la seua obra, reconeixent, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 5 d'abril de 2017.- El gerent del Consorci de Museus de la Comunitat Valenciana: José Luis Pérez Pont.